**Piatok Pánovho utrpenia – čítania:**

*Komentár*

**Čítanie z Knihy proroka Izaiáša** [Iz 52, 13](http://dkc.kbs.sk/?in=Iz52,13) – 53, 12

***Boh hovorí*:**

**Hľa, môj služobník bude úspešný, bude povýšený, vyzdvihnutý a veľmi slávny. Ako sa mnohí nad ním zhrozili – lebo bol zohavený, že sa výzorom nepodobá človeku a vzhľadom sa neponáša na ľudí –, tak rozoženie mnohé národy. Králi pred ním zatvoria ústa, lebo uvidia, o čom sa im nevravelo, a spoznajú, čo nikdy nepočuli.**

***Prorok hovorí*:**

**Kto uveril, čo sme hlásali? A Pánovo rameno komu sa zjavilo? Veď vzišiel pred ním ako ratoliestka, sťa koreň z vyschnutej zeme. Nemal podoby ani krásy, aby sme naň hľadeli; ani výzor nemal, aby sme po ňom túžili. Opovrhnutý bol a najposlednejší z ľudí, muž bolestí, ktorý poznal slabosť, ako niekto, pred kým si zakrývame tvár, opovrhnutý, a preto sme si ho nevážili. A on niesol naše neduhy, vzal na seba naše bolesti. No my sme ho pokladali za zbitého, strestaného Bohom a pokoreného. Ale on bol prebodnutý pre naše neprávosti, pre naše zločiny strýznený. On pre náš pokoj znášal trest a jeho rany nás uzdravili.**

**My všetci sme blúdili ako ovce, každý zahol svojou vlastnou cestou. A Pán na neho uvalil neprávosť nás všetkých. Týrali ho, on to ponížene znášal a neotvoril ústa; ako baránok vedený na zabitie, ako ovca, ktorá onemela pred strihačmi a neotvorila ústa.**

**Násilným súdom ho odstránili a kto sa bude starať o jeho pokolenie? Veď bol vyťatý z krajiny žijúcich, pre hriech môjho ľudu na smrť ubitý. So zločincami ho pochovali, a hrob mal medzi boháčmi, hoci sa nedopustil neprávosti, ani lesť nebola v jeho ústach.**

**Pán dovolil zdrviť ho slabosťou; keď dá svoj život na zmiernu obetu, uvidí ďaleké potomstvo a jeho ruka úspešne vykoná Pánovu vôľu. Po útrapách svojej duše uvidí svetlo a nasýti sa poznaním.**

***Boh hovorí*:**

**Môj spravodlivý služobník ospravedlní mnohých a sám ponesie ich viny. Preto mu dám ako podiel zástupy a s mocnými sa bude deliť o korisť, pretože vydal na smrť svoj život a započítali ho medzi zločincov; a on niesol hriech mnohých a prosí za hriešnikov.**

**Počuli sme Božie slovo.**

R.: Otče, do tvojich rúk porúčam svojho ducha.

Pane, v teba dúfam, nech nie som zahanbený naveky; \*  
vysloboď ma, veď si spravodlivý.  
Do tvojich rúk porúčam svojho ducha; \*  
ty si ma vykúpil, Pane, Bože verný. *R.*  
Všetci moji nepriatelia mnou opovrhujú, †  
susedom som na posmech  
a svojim známym som postrachom. \*  
Tí, čo ma vidia na ulici, utekajú predo mnou.  
Vytrácam sa z ich pamäti ako mŕtvy, \*  
som sťa odhodená nádoba. *R.*  
Ja sa však spolieham na teba, Pane,  
a hovorím: „Ty si môj Boh, \*  
v tvojich rukách je môj osud.“  
Vytrhni ma z rúk mojich nepriateľov \*  
a prenasledovateľov. *R.*  
Rozjasni svoju tvár nad svojím sluhom \*  
a zachráň ma vo svojom milosrdenstve.  
Vzmužte sa a majte srdce statočné, \*  
vy všetci, čo dúfate v Pána. *R.*

*Komentár*

**Čítanie z Listu Hebrejom** [Hebr 4, 14](http://dkc.kbs.sk/?in=Hebr4,14)-16; 5, 7-9

**Bratia, keďže máme vznešeného veľkňaza, ktorý prenikol nebesia, Ježiša, Božieho Syna, držme sa svojho vyznania. Veď nemáme veľkňaza, ktorý by nemohol cítiť s našimi slabosťami; veď bol podobne skúšaný vo všetkom okrem hriechu. Pristupujme teda s dôverou k trónu milosti, aby sme dosiahli milosrdenstvo a našli milosť a pomoc v pravom čase.**

**Kristus v dňoch svojho pozemského života so silným výkrikom a so slzami prednášal prosby a modlitby tomu, ktorý ho mohol zachrániť od smrti; a bol vyslyšaný pre svoju bohabojnosť. A hoci bol Synom, z toho, čo vytrpel, naučil sa poslušnosti; a keď dosiahol dokonalosť, stal sa pôvodcom večnej spásy pre všetkých, ktorí ho poslúchajú.**

**Počuli sme Božie slovo.**

**Sláva ti a chvála, Ježišu Kriste.** Kristus sa stal pre nás poslušným až na smrť, až na smrť na kríži. Preto ho Boh nad všetko povýšil a dal mu meno, ktoré je nad každé iné meno.